নাব্য হারিয়ে সরু হয়ে গেছে চাঁদপুরের ডাকাতিয়া নদী। ফলে ঝুঁকি নিয়ে চলাচল করছে বিভিন্ন নৌযান। শুধু তাই নয়, এতে পণ্যবাহী নৌযান থেকে মালামাল ওঠানামাও ব্যাহত হচ্ছে। ফলে ঘাট শ্রমিকসহ ব্যবসায়ীদের দুর্ভোগ বেড়েছে। তাই নদীর নাব্য ফেরাতে সরকারের সহযোগিতা চেয়েছেন ব্যবসায়ী নেতারা। আর বিষয়টি সমাধানের আশ্বাস দিয়েছে বিআইডব্লিউটিএ। মেঘনা মোহনা থেকে চাঁদপুর শহরকে বিভাজন করেছে ডাকাতিয়া নদী। এর এক প্রান্তে নতুনবাজার অন্য প্রান্তে পুরাণবাজার। কিন্তু এই নদীর প্রবেশ মুখেই পুরাণবাজার প্রান্তে জেগে উঠেছে বিশাল চর। ফলে সরু হয়ে গেছে ডাকাতিয়া নদী। এতে এখন কোনো মতে চলাচল করছে বিভিন্ন নৌযান। আর সবচে দুর্ভোগে পড়েছেন পাইকারি ব্যবসা কেন্দ্র পুরাণবাজারের ব্যবসায়ীরা। এতে নদী থেকে পণ্য ওঠানামা মারাত্মকভাবে ব্যাহত হচ্ছে। এ অবস্থায় বিষয়টিকে গুরুত্ব দিয়ে দ্রুত ড্রেজিং করার দাবি জানালেন চাঁদপুর চেম্বার এবং কমার্স ইন্ডাস্ট্রি সাবেক প্রেসিডেন্ট জাহাঙ্গীর আখন্দ সেলিম। অন্যদিকে চাঁদপুর বিআইডব্লিউটিএ উপ-পরিচালক ও বন্দর কর্মকর্তা মোস্তাফিজুর রহমান জানালেন, পানি উন্নয়ন বোর্ডের সহযোগিতায় দ্রুত জরিপ শেষ করে ড্রেজিং করা হবে। চাঁদপুরের মেঘনা মোহনা থেকে ডাকাতিয়া নদীর উৎস। এর একটি শাখা কুমিল্লার লাকসাম-চৌদ্দগ্রাম হয়ে ফেণী নদীতে, আরেকটি শাখা লক্ষ্মীপুরের রায়পুর হয়ে দক্ষিণে মেঘনা নদীর সাথে মিলিত হয়েছে।